Komisijos sprendimas
2003 m. liepos 25 d.
pratęsiantis laikotarpį, numatytą Tarybos direktyvos 91/414/EEB 8 straipsnio 2 dalyje
(pranešta dokumentu Nr. C(2003) 2692)
(tekstas svarbus EEE)
(2003/565/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1991 m. liepos 15 d. Tarybos direktyvą 91/414/EEB dėl augalų apsaugos produktų pateikimo į rinką [1] su paskutiniais pakeitimais, padarytais Komisijos direktyva 2003/68/EB [2], ypač į jos 8 straipsnio 2 dalies trečiąją pastraipą,
kadangi:
(1) Direktyvos 91/414/EEB 8 straipsnio 2 dalyje numatyta, kad 12 metų laikotarpiu nuo pranešimo apie tą direktyvą dienos valstybė narė gali leisti pateikti į rinką augalų apsaugos produktus, savo sudėtyje turinčius į tos direktyvos I priedą neįrašytų veikliųjų medžiagų, kurie jau yra rinkoje dvejus metus nuo pranešimo apie tą direktyvą dienos, tuo tarpu kai tęsiamas tų medžiagų tyrimas pagal darbų programą.
(2) Komisijos reglamente (EB) Nr. 1112/2002 [3] nustatytos išsamios darbų programos, minėtos Direktyvos 91/414/EEB 8 straipsnio 2 dalyje, ketvirtojo etapo įgyvendinimo taisyklės. Ši programa dar tęsiama ir tam tikram skaičiui veikliųjų medžiagų dar netgi nėra galimybės priimti sprendimą.
(3) Pažangos ataskaitą Komisija pateikė 2001 m. liepos 26 d. [4]. Ji padarė išvada, kad pažanga nebuvo tokia didelė, kokios buvo iš pradžių tikėtasi, dėl to toms veikliosioms medžiagoms, dėl kurių pramonė paskelbė įsipareigojimą iki nustatytų terminų toliau rengti būtinus dokumentus, galutinis terminas turėtų būti pratęstas.
(4) Toms veikliosioms medžiagoms turėtų būti pratęstas Direktyvos 91/414/EEB 8 straipsnio 2 dalyje numatytas terminas, kad būtų galima pateikti dokumentus ir juos įvertinti.
(5) Šis pratęsimas nepanaikina galimybės įrašyti arba neįrašyti atskirą veikliąją medžiagą į Direktyvos 91/414/EEB I priedą, kaip numatyta tos direktyvos 8 straipsnio 2 dalies ketvirtojoje pastraipoje.
(6) Šiame sprendime numatytos priemonės atitinka Maisto grandinės ir gyvūnų sveikatos nuolatinio komiteto nuomonę,
PRIĖMĖ ŠĮ SPRENDIMĄ:
1 straipsnis
Veikliosioms medžiagoms, išvardytoms šio sprendimo priede, 12 metų laikotarpis, numatytas Direktyvos 91/414/EEB 8 straipsnio 2 dalyje, pratęsiamas iki 2008 m. gruodžio 31 d.
2 straipsnis
Šis sprendimas skirtas valstybėms narėms.
Priimta Briuselyje, 2003 m. liepos 25 d.